Penry Williams

Arlunydd o Gymru oedd Penry Williams (cyn 2 Chwefror 1800 – 27 Gorffennaf 1885), a gofir am ei dirluniau o dde Cymru a Rhufain.

Hanes
250px|de|bawd|Paentiad o ffynnon (1859).
250px|bawd|"Tu mewn i Waith Haearn Cyfarthfa yn y Nos" (1825).
Ganed Williams ym Merthyr Tudful, Morgannwg yn 1800 yn fab i'r saer cerrig William Williams.Y Bywgraffiadur Arlein Dechreuodd beintio yn ifanc. Mae ei beintiadau cynnar yn cynnwys Merthyr Riots (1816), sy'n darlunio Terfysgoedd Merthyr. Ei ysgolfeistr ym Merthyr oedd Taliesin Williams (Taliesin ab Iolo), mab Iolo Morganwg. Mae'n bosibl mai Taliesin a ysbrydolodd Williams (ac eraill) i ddilyn gyrfa fel artist.

Aeth i astudio yn ysgolion yr Academi Frenhinol yn Llundain yn 1822, efallai trwy nawdd y meistr haearn William Crawshay. Yno bu'n fyfyriwr dan gyfarwyddyd Johann Heinrich Füssli (Henry Fuseli), yr artist mawr o'r Swistir.

Yn 1826, symudodd Williams i ymgartrefu yn Rhufain. Er iddo ddychwelyd i Gymru yn bur aml, arosodd yn Rhufain am weddill ei oes a bu farw yno yn 1885. Daeth yn gyfaill i arlunydd arall o Gymru, sef John Gibson. Cafodd nifer o'i luniau eu harddangos yn yr Academi Frenhinol rhwng 1822 a 1869, yn cynnwys portreadau o John Gibson a'r Arglwyddes Charlotte Guest, cyfieithydd y Mabinogion.

Casgliadau
Ceir casgliad o ddyfrliwiau cynnar Penry Williams yn Amgueddfa Castell Cyfarthfa ym Merthyr Tudful.

Cyfeiriadau

Dolenni allanol
 Lluniau dyfrlliw cynnar o Dde Cymru gan Penry Williams, ar wefan Casglu'r Tlysau.

Categori:Genedigaethau 1800
Categori:Marwolaethau 1885
Categori:Arlunwyr o Gymru
Categori:Pobl o Ferthyr Tudful